Oct 29,2019
యథాతథంగా ఢిల్లీ టీ20
న్యూఢిల్లీ : దీపావళి బాణాసంచా తర్వాత దేశ రాజధాని ఢిల్లీలో కాలుష్యం ప్రమాదకర స్థితికి చేరుకుంది. గాలిలో కాలుష్య స్థాయి ప్రమాదకర స్థాయికి చేరుకోవటంతో నవంబర్‌ 3న భారత్‌, బంగ్లాదేశ్‌ తొలి టీ20పై అనుమానాలు వ్యక్తమవుతున్నాయి. తొలి టీ20 షెడ్యూల్‌ ప్రకారం సాగుతుందని బీసీసీఐ వర్గాలు వెల్లడించాయి. ' ఢిల్లీ కాలుష్య నియంత్రణ మండలి (పీసీబీ) నుంచి అనుమతి తీసుకున్నాం. నవంబర్‌ 3 నాటికి గాలిలో కాలుష్య స్థాయి సాధారణ స్థాయికి చేరుతుందని పీసీబీ తెలిపింది. పీసీబీతో సంప్రదించిన తర్వాత మ్యాచ్‌ వేదికను నిర్ణయించాం. ఇప్పటివరకూ నవంబర్‌ 3న ఢిల్లీలో తొలి టీ20 ఏర్పాట్లు జరుగుతున్నాయి. ఎటువంటి మార్పులు ఉండే అవకాశం లేదు' అని బీసీసీఐ అధికారి ఒకరు తెలిపారు. దీపావళి తర్వాత ఢిల్లీలో గాలి నాణ్యతను సిస్టమ్‌ ఆఫ్‌ ఎయిర్‌ క్వాలిటీ అండ్‌ వెథర్‌ ఫోర్‌కాస్టింగ్‌ అండ్‌ రీసెర్చ్‌ (సఫర్‌) ' మరీ దారుణం'గా పేర్కొన్నది. గాలి నాణ్యత ప్రమాణాల ప్రకారం 0-50 బాగుంది, 51-100 ఫర్వాలేదు, 101-200 ఓ మోస్తరు, 201-300 దారుణం, 301-400 మరీ దారుణం, 401-500 ప్రమాదకరంగా నిర్దారించారు. కాలుష్యం నేపథ్యంలో గతంలో ఢిల్లీ టెస్టులో శ్రీలంక ఆటగాళ్లు మాస్క్‌లు ధరించి ఫీల్డింగ్‌ చేసిన సంగతి తెలిసిందే.
మీ స్నేహితులకు రికమెండ్ చెయ్యండి